Projekts

MINISTRU KABINETS

2019.gada Noteikumi Nr.

Rīgā (prot. Nr..§)

**Noteikumi par pasažieru komercpārvadājumiem**

**ar taksometru**

Izdoti saskaņā ar [Autopārvadājumu likuma](https://likumi.lv/ta/id/36720-autoparvadajumu-likums)  
29.panta devīto daļu,

[35. panta](https://likumi.lv/ta/id/36720-autoparvadajumu-likums#p35) 1.7 un trešo daļu,

35.1 otro un septīto daļu,

39.panta 5.3 daļu,  
likuma "[Par mērījumu vienotību](https://likumi.lv/ta/id/42562-par-merijumu-vienotibu)"  
[6. panta](https://likumi.lv/ta/id/42562-par-merijumu-vienotibu#p6) otro daļu,  
likuma "[Par atbilstības novērtēšanu](https://likumi.lv/ta/id/63836-par-atbilstibas-novertesanu)"  
[7. panta](https://likumi.lv/ta/id/63836-par-atbilstibas-novertesanu#p7) pirmo daļu

un likuma “Par nodokļiem un nodevām”

28.1panta 4.1 daļu

**I. Vispārīgie jautājumi**

1. Noteikumi nosaka:

1.1.kārtību, kādā plānošanas reģions un republikas pilsētas pašvaldība (turpmāk – institūcija) izsniedz un anulē speciālo atļauju (licenci) un licences kartīti pasažieru komercpārvadājumiem ar taksometru (turpmāk – pārvadājuma pakalpojums);

1.2. kārtību, kādā izsniedz un anulē licences kartīti ar speciālu atzīmi (turpmāk – speciālā licences kartīte);

1.3. paziņojumā un cenrādī norādāmo informāciju un prasības attiecībā uz informācijas par tarifiem izvietošanu uz autotransporta līdzekļa un tā salonā;

1.4. prasības aprīkojumam un tā izvietojumam;

1.5. taksometru skaitītāju:

1.5.1. īpašās metroloģiskās prasības un atbilstības novērtēšanas procedūras pirms to ievietošanas tirgū un nodošanas lietošanā;

1.5.2. būtiskākās tehniskās un metroloģiskās prasības taksometru skaitītājiem, kurus lieto pārvadātājs, un to kontroles kārtību;

1.6. kārtību, kādā veicami pārvadājumi ar taksometru;

1.7. ierobežojumu piekļuvei starptautiskas nozīmes transporta infrastruktūras objekta publiskiem mērķiem paredzētajai teritorijai un kārtību, kādā:

1.7.1. organizē un kontrolē pārvadājumus ar taksometru objekta publiskiem mērķiem paredzētajā teritorijā ar ierobežotu piekļuvi;

1.7.2. kārtību, kādā veicama informācijas apmaiņa par minētajiem pārvadājumiem.

2. Noteikumi neattiecas uz attāluma signālģeneratoriem.

**II. Kārtība, kādā izsniedz un anulē speciālās atļaujas (licences), un licences kartītēs, paziņojumā un cenrādī norādāmā informācija**

3. Lēmuma par speciālās atļaujas (licences) izsniegšanu vai anulēšanu pieņemšanai institūcija izveido komisiju vismaz trīs locekļu sastāvā.

4. Speciālās atļaujas (licences) saņemšanai pārvadātājs iesniedz institūcijai iesniegumu un paziņojumu (1.pielikums).

5. Paziņojumu aizpilda sekojošā kārtībā:

5.1. paziņojuma 1.punktā norāda tarifus nolīgšanai, vienam kilometram un vienai minūtei;

5.2. ja braukšanas maksas aprēķinā piemēro tarifus ar atlaidēm vai palielinājumiem, tos norāda paziņojuma 2.punktā, ievērojot Autopārvadājumu likuma 39.panta 5.2 daļas 2.punktā noteiktās prasības;

5.3. ja piemēro papildmaksu par citu, ar pārvadājumu nesaistītu pakalpojumu, to norāda paziņojuma 3.punktā.

6. Lai mainītu paziņojumā norādīto informāciju izsniegtās speciālās atļaujas (licences) darbības laikā, pārvadātājs iesniedz institūcijai jaunu paziņojumu, norādot tā spēkā stāšanās laiku.

7. Institūcija pēc šo noteikumu 4.punktā minētā iesnieguma saņemšanas pārbauda:

7.1.pārvadātāja atbilstību Autopārvadājumu likuma 35.panta 1.1 daļā noteiktajām prasībām Latvijas Republikas Uzņēmumu reģistra Komercreģistrā un Valsts ieņēmumu dienesta (turpmāk – VID) publiskojamo datu bāzē, tostarp pārliecinās, vai nav pasludināts pārvadātāja maksātnespējas process, tas neatrodas likvidācijas procesā, kā arī tā saimnieciskā darbība nav apturēta vai izbeigta;

7.2.vai paziņojumā norādītie tarifi un tarifi ar atlaidēm un palielinājumiem atbilst Autopārvadājumu likuma 39.panta 5.2 daļas 1. un 2. punktā noteiktajām prasībām.

8. Atbilstības gadījumā institūcija izsniedz pārvadātājam speciālo atļauju (licenci) Autopārvadājumu likuma 35.panta 1.2 daļā noteiktajā kārtībā, institūcijas tīmekļvietnē publicējot šādu informāciju:

8.1. pārvadātājs (nosaukums, komersanta veids, reģistrācijas numurs komercreģistrā);

8.2. speciālās atļaujas (licences) numurs;

8.3. datums, kad pieņemts lēmums par speciālās atļaujas (licences) izsniegšanu;

8.4. datums, kad speciālā atļauja (licence) stājas spēkā;

8.5. speciālās atļaujas (licences) derīguma termiņš;

8.6. paziņojums (publicējot tā saturu).

9. Speciālā atļauja (licence) stājas spēkā ar dienu, kad informācija par tās izsniegšanu tiek publicēta institūcijas tīmekļvietnē.

10. Ja konstatēta neatbilstība kādai no šo noteikumu 7.punktā noteiktajām prasībām, institūcija atsaka pārvadātājam izsniegt speciālo atļauju (licenci) un par atteikumu nosūta paziņojumu uz pārvadātāja iesniegumā norādīto elektroniskā pasta adresi.

11. Speciālo atļauju (licenci) var anulēt Autopārvadājumu likuma 35.panta 3.1 daļā minētajos gadījumos, kā arī, ja pārvadātājam pasludināts maksātnespējas process, tas atrodas likvidācijas procesā, ja tā saimnieciskā darbība apturēta vai izbeigta.

12. Autopārvadājumu likuma 35.panta 3.1 daļas 2.apakšpunktā noteiktajā gadījumā institūcija 5 darbdienu laikā no iesnieguma saņemšanas brīža nosūta informācijas pieprasījumu VID par pārvadātājam aprēķināto nodokļu saistību izpildi un pārbauda informāciju Iekšlietu ministrijas Sodu reģistrā par administratīvo sodu, kas piemēroti par pasažieru komercpārvadājumu ar taksometru noteikumu pārkāpumiem, samaksu.

13. Ja, saņemot šo noteikumu 12.punktā noteikto informāciju, pārvadātājam konstatētas neizpildītas nodokļu saistības vai nav samaksāti administratīvie sodi, kas piemēroti par pasažieru komercpārvadājumu ar taksometru noteikumu pārkāpumiem, institūcija 30 dienu laikā pēc informācijas saņemšanas atsaka speciālās atļaujas (licences) anulēšanu un par atteikumu nosūta paziņojumu uz pārvadātāja iesniegumā norādīto elektroniskā pasta adresi.

14. Ja, saņemot šo noteikumu 12.punktā noteikto informāciju, pārvadātājam nav konstatētas neizpildītas nodokļu saistības un ir samaksāti administratīvie sodi, kas piemēroti par pasažieru komercpārvadājumu ar taksometru noteikumu pārkāpumiem, institūcija 30 dienu laikā pēc informācijas saņemšanas pieņem lēmumu par speciālās atļaujas (licences) anulēšanu un nosūta paziņojumu uz pārvadātāja iesniegumā norādīto elektroniskā pasta adresi.

15. Informāciju par anulēto speciālo atļauju (licenci) institūcija publicē tīmekļvietnē un Valsts akciju sabiedrības "Ceļu satiksmes drošības direkcija" (turpmāk – CSDD) Transportlīdzekļu un to vadītāju valsts reģistrā (turpmāk – transportlīdzekļu reģistrs) izdara atzīmi pie informācijas par pārvadātāja autotransporta līdzekļiem, norādot datumu, ar kuru lēmums par speciālās atļaujas (licences) anulēšanu stājies spēkā.

16. Iesniegumu licences kartītes saņemšanai pārvadātājs var iesniegt vienlaikus ar iesniegumu speciālās atļaujas (licences) saņemšanai vai atsevišķi speciālās atļaujas (licences) darbības laikā.

17. Licences kartītes saņemšanai pārvadātājs iesniedz institūcijai iesniegumu, norādot autotransporta līdzekļa:

17.1. valsts reģistrācijas numuru un identifikācijas numuru;

17.2.identifikācijas numuru Latvijā iepriekš nereģistrētam autotransporta līdzeklim;

17.3.taksometra numuru - autotransporta līdzeklim, kas jau ir aprīkots ar taksometra numura zīmēm, ja institūcija šim autotransporta līdzeklim ir anulējusi atzīmi iepriekšējai licencei pievienotajā sarakstā šo noteikumu 31.punktā noteiktajā kārtībā.

18. Pārvadātājs, pievienojot iesniegumam pirkuma līgumu un agregātu numuru salīdzināšanas izziņu, var iesniegt institūcijai iesniegumu par licences kartītes piešķiršanu Latvijā iepriekš nereģistrētam autotransporta līdzeklim. Šādā gadījumā autotransporta līdzekļa atrašanās pārvadātāja īpašumā vai turējumā tiek pārbaudīta pirms licences kartītes izsniegšanas šo noteikumu 24.1.apakšpunktā noteiktajā kārtībā.

19. Institūcija pēc šo noteikumu 17.punktā minētā iesnieguma saņemšanas transportlīdzekļu reģistrā pārbauda autotransporta līdzekļa atbilstību Autopārvadājumu likuma 29.panta otrajā un piektajā daļā noteiktajām prasībām.

20. Atbilstības gadījumā institūcija izdara atzīmi transportlīdzekļu reģistrā, veidojot pārvadātāja licences sarakstu, (turpmāk – licences saraksts), norādot:

20.1. pārvadātāja nosaukumu;

20.2. pārvadātāja reģistrācijas numuru;

20.3. speciālās atļaujas (licences) numuru;

20.4. speciālās atļaujas (licences) derīguma termiņu;

20.5. autotransporta līdzekļa valsts reģistrācijas numuru, bet iepriekš Latvijā nereģistrētam autotransporta līdzeklim – agregātu numuru salīdzināšanas izziņas numuru.

21. Ja autotransporta līdzeklis neatbilst kādai no šo noteikumu 19.punktā noteiktajām prasībām, institūcija atsaka pievienot autotransporta līdzekli licences sarakstam un nosūta attiecīgu paziņojumu uz pārvadātāja iesniegumā norādīto elektroniskā pasta adresi.

22. Pēc autotransporta līdzekļa pievienošanas licences sarakstam, pārvadātājs normatīvajos aktos par transportlīdzekļu reģistrēšanu noteiktā kārtībā reģistrē autotransporta līdzekli kā taksometru, saņemot taksometra numura zīmes, aprīko autotransporta līdzekli atbilstoši šo noteikumu IV. nodaļā noteiktajām prasībām un iesniedz institūcijā iesniegumu par licences kartītes izsniegšanu periodam, kurā paredzēts veikt pārvadājuma pakalpojumu.

23. Pārvadātājs var saņemt un institūcija izsniegt licences kartīti licences sarakstā esošam autotransporta līdzeklim visā speciālās atļaujas (licences) darbības laikā, uz vienu vai vairākiem mēnešiem.

24. Pirms licences kartītes izsniegšanas institūcija pārbauda:

24.1.transportlīdzekļu reģistrā:

24.1.1. aktuālo informāciju par autotransporta līdzekļa atbilstību Autopārvadājumu likuma 29.panta otrajā daļā noteiktajām prasībām;

24.1.2  autotransporta līdzekļa tehniskā stāvokļa atbilstību Ceļu satiksmes likuma 16.panta 5.4 daļā noteiktajām prasībām;

24.2. VID vienotajā datu bāzē (reģistrā)  -  atbilstību Autopārvadājumu likuma 35.panta 1.3 daļas 2.punktā noteiktajām prasībām;

24.3. Valsts kases e-pakalpojumu portālā – informāciju par likumā “Par valsts sociālo apdrošināšanu” 21.panta 10.daļā noteikto maksājumu.

25. Atbilstības gadījumā institūcija izsniedz licences kartīti Autopārvadājumu likuma 35.panta 1.5 daļā noteiktajā kārtībā un termiņos, transportlīdzekļu reģistrā papildu 20.punktā noteiktajai informācijai norāda izsniegtās licences kartītes numuru un derīguma termiņu.

26. Ja tiek konstatēta neatbilstība kādai no šo noteikumu 24.punktā minētajām prasībām, institūcija atsaka izsniegt licences kartīti un nosūta attiecīgu paziņojumu uz pārvadātāja iesniegumā norādīto elektroniskā pasta adresi.

27. Institūcija licences kartīti var anulēt Autopārvadājumu likuma 35.panta 3.3 daļā minētajā gadījumā, kā arī, ja izsniegtās licences kartītes derīguma termiņa laikā konstatētas neatbilstības šo noteikumu 19. un 24. punktā noteiktajām prasībām.

28. Autopārvadājumu likuma 35.panta 3.3 daļas 2.punktā noteiktajā gadījumā institūcija 5 darbdienu laikā no iesnieguma saņemšanas brīža nosūta informācijas pieprasījumu VID par pārvadātājam aprēķināto nodokļu saistību izpildi un pārbauda informāciju Iekšlietu ministrijas Sodu reģistrā par administratīvo sodu, kas piemēroti par pasažieru komercpārvadājumu ar taksometru noteikumu pārkāpumiem, samaksu.

29. Ja, saņemot šo noteikumu 28.punktā minēto informāciju, pārvadātājam konstatētas neizpildītas nodokļu saistības vai nav samaksāti administratīvie sodi, kas piemēroti par pasažieru komercpārvadājumu ar taksometru noteikumu pārkāpumiem, institūcija 30 dienu laikā atsaka licences kartītes anulēšanu un par atteikumu nosūta paziņojumu uz pārvadātāja iesniegumā norādīto elektroniskā pasta adresi.

30. Ja, saņemot šo noteikumu 28.punktā minēto informāciju, pārvadātājam nav konstatētas neizpildītas nodokļu saistības un ir samaksāti administratīvie sodi, kas piemēroti par pasažieru komercpārvadājumu ar taksometru noteikumu pārkāpumiem, institūcija 30 dienu laikā pieņem lēmumu par licences kartītes anulēšanu un nosūta attiecīgu paziņojumu uz pārvadātāja iesniegumā norādīto elektroniskā pasta adresi.

31. Pēc lēmuma par licences kartītes anulēšanu pieņemšanas, institūcija transportlīdzekļu reģistrā licences sarakstā izdara atzīmi, pie autotransporta līdzekļa norādot datumu, ar kuru minētais lēmums stājies spēkā. Ar šo atzīmi autotransporta līdzeklis tiek dzēsts no licences saraksta transportlīdzekļu reģistrā.

32. Pēc paziņojuma par licences kartītes anulēšanu saņemšanas, pārvadātājs veic taksometra numura zīmju maiņu uz vispārīgās nozīmes numura zīmēm, izņemot gadījumu, kad autotransporta līdzeklis tiek nodots turējumā citam pārvadātājam turpmākai izmantošanai pārvadājuma pakalpojumā.

**III. Speciālās licences kartītes izsniegšanas un anulēšanas kārtība**

33. Speciālās licences kartītes pārvadājuma pakalpojumiem starptautiskas nozīmes transporta infrastruktūras objektu publiski pieejamā teritorijā (turpmāk – objekts), kurā šo noteikumu 96.punktā noteikta ierobežota piekļuve, saņemšanai, pārvadātājs vai uz līguma pamata izveidota pārvadātāju apvienība (turpmāk – apvienība) iesniedz institūcijai iesniegumu, norādot informāciju par autotransporta līdzekļiem saskaņā ar šo noteikumu 17.punktā noteikto kārtību, papildus iesniedzot:

33.1. paziņojumu (pielikums Nr.1), cenrādī norādot tarifus braucienam no objekta;

33.2. taksometru skaitītāju apkalpojošā dienesta apliecinājumu par taksometru skaitītājā integrētu funkciju priekšapmaksas dokumenta (turpmāk – vaučeri) identifikācijas koda nolasīšanai, norādot autotransporta līdzekļu numurus un tiem atbilstošos taksometra skaitītāja reģistrācijas numurus;

33.3. apliecinātu līguma vai izrakstu no līguma kopiju ar vaučeru pārdevēju;

33.4. darbības aprakstu, kas apliecina pakalpojuma piedāvājuma nodrošināšanu visā objekta noteiktajā darba laikā, nodrošinot pārvadājuma pakalpojuma atbilstību Autopārvadājumu likuma 35.1panta trešajā daļā noteiktajām prasībām;

34. Apvienība 33.punktā noteikto informāciju iesniegumam pievieno atsevišķi par katru apvienības dalībnieku un iesniedz apvienības dalībnieku līgumu.

35. Pārvadātājs var saņemt speciālās licences kartītes licences sarakstā esošajiem autotransporta līdzekļiem vai iesniegt iesniegumu par papildu licences kartītes izsniegšanu.

36. Pēc šo noteikumu 33.punktā minētā iesnieguma saņemšanas, institūcija transportlīdzekļu reģistrā pārbauda autotransporta līdzekļa atbilstību Autopārvadājumu likuma 29.panta otrajā un piektajā daļā un 35.1 panta trešās daļas 3.punkta a), b) un c) apakšpunktā noteiktajām prasībām un izvērtē iesniegto informāciju saskaņā ar šo noteikumu 33.punkta prasībām.

37. Atbilstības gadījumā institūcija Autopārvadājumu likuma 35.panta 1.5 daļā noteiktajā kārtībā un termiņos transportlīdzekļu reģistrā papildus 20.punktā noteiktajai informācijai norāda izsniegtās licences kartītes numuru un derīguma termiņu, kārtas numuram pievienojot speciālu identifikācijas atzīmi (līdz četriem lielajiem burtiem).

38. Ja tiek konstatēta neatbilstība šo noteikumu 36.punktā minētajām prasībām licences kartītes izsniegšanai, institūcija atsaka izsniegt licences kartīti un nosūta attiecīgu paziņojumu uz pārvadātāja iesniegumā norādīto elektroniskā pasta adresi.

39. Institūcija speciālo licences kartīti var anulēt Autopārvadājumu likuma 35.1panta sestajā daļā minētajos gadījumos, kā arī, ja izsniegto speciālo licences kartīšu darbības laikā konstatēts, ka pārvadātājs neatbilst šo noteikumu 33.punktā noteiktajām prasībām.

40. Ja pārvadātājs iesniedz iesniegumu par speciālās licences kartītes anulēšanu, tad speciālo licences kartīti anulē, ievērojot šo noteikumu 28., 29. un 30.punktā noteikto kārtību.

41. Ja institūcija pieņēmusi lēmumu par speciālās licences kartītes vai visu speciālo licences kartīšu anulēšanu, tā vienlaikus var lemt par speciālās atļaujas (licences) anulēšanu.

**IV. Prasības aprīkojumam un tā izvietojumam**

42. Pārvadājumu pakalpojumu sniegšanai autotransporta līdzeklim jābūt reģistrētam ar taksometra reģistrācijas numuriem un aprīkotam ar:

42.1.taksometra pazīšanas zīmi – īpašo izgaismotu zīmi, kas nostiprināta uz autotransporta līdzekļa jumta. Pazīšanas zīme ir ieslēgta, ja taksometrs ir brīvs, un izslēgta, ja tas ir aizņemts. Prasības pazīšanas zīmes noformējums norādīts paraugā (2.pielikums);

42.2.gaismas kontrolsignālu, kas ir piestiprināts taksometra salonā aiz priekšējā stikla un ieslēdzas vai izslēdzas reizē ar pazīšanas zīmi;

42.3.autotransporta līdzekļa salonā uz priekšējā paneļa pasažiera pusē novietotu Valsts sabiedrības ar ierobežotu atbildību “Autotransporta direkcija” izsniegto taksometra vadītāja reģistrācijas apliecību;

42.4.autotransporta līdzekļa salonā uz priekšējā paneļa pasažiera pusē novietotu informāciju par pārvadātāja tarifiem un cenrādi, ja tāds sastādīts. Informācija izvieto datorrakstā (izmantojot Times new roman vai Arial fontu) ar burtiem un cipariem, kuru izmērs ir ne mazāks par “16”.

42.5. ārpusē uz autotransporta līdzekļa:

42.5.1. abām priekšējām durvīm (neizmantojot durvju stikloto daļu) - pārvadātāja nosaukumu;

42.5.2 labās puses aizmugurējām durvīm (neizmantojot durvju stikloto daļu) tarifiem – taksometra nolīgšanas maksu, maksu par vienu kilometru un braukšanas un stāvēšanas maksu par minūti. Informāciju izvieto ar autotransporta līdzekļa pamatkrāsu kontrastējošas krāsas burtiem un cipariem, kuru augstums ir ne mazāks par 40 milimetriem.

42.6.taksometra skaitītāju, kas atbilst šo noteikumu V. nodaļā noteiktajām prasībām.

**V. Taksometra skaitītājs**

**1.Īpašas metroloģiskās prasības un atbilstības novērtēšanas procedūras taksometru skaitītājiem  pirms to pirms to ievietošanas tirgū un**

**nodošanas lietošanā**

43. Taksometra skaitītājiem, nosakot īpašās metroloģiskās prasības un atbilstības novērtēšanas procedūras, lieto šādus terminus:

43.1. taksometra skaitītājs - mērierīce, kas darbojas kopā ar signālģeneratoru un kopā ar to veido mērinstrumentu. Šī mērierīce nosaka brauciena ilgumu un aprēķina nobraukumu, pamatojoties uz signālu, kas saņemts no signālģeneratora, kā arī pēc veiktajiem papildaprēķiniem uzrāda maksu par braucienu. Būtiskās prasības taksometru skaitītājiem noteiktas normatīvajā aktā par metroloģiskajām prasībām mērīšanas līdzekļiem un to metroloģiskās kontroles kārtību;

43.2. braukšanas maksa – kopējā naudas summa par braucienu, kuru veido taksometra nolīgšanas maksa, brauciena garums vai brauciena ilgums vai taksometra nolīgšanas maksa, brauciena garums un brauciena ilgums kopā;

43.3. pārslēgšanās ātrums – ātruma vērtība, kas iegūta, izdalot laika tarifa vērtību ar attāluma tarifa vērtību;

43.4. normālais aprēķina režīms "S" (viena tarifa lietošana) – braukšanas maksas aprēķins, kas ir pamatots ar laika tarifa lietošanu, ja nav sasniegts pārslēgšanās ātrums, un attāluma tarifa lietošanu, ja pārslēgšanās ātrums ir pārsniegts;

43.5. normālais aprēķina režīms "D" (dubultā tarifa lietošana) – braukšanas maksas aprēķins, kas ir pamatots ar vienlaicīgu laika tarifa un attāluma tarifa lietošanu visā brauciena laikā;

43.6.darbības pozīcijas – dažādi režīmi, kuros taksometra skaitītājs izpilda dažādas funkcijas. Darbības pozīcijas atšķiras ar šādām norādēm:

43.6.1. "brīvs" – darbības režīms, kurā braukšanas maksas funkcija ir izslēgta;

43.6.2. "aizņemts" – darbības režīms, kurā braukšanas maksas funkcija ir aktivizēta, pamatojoties uz iespējamo taksometra nolīgšanas maksu, attāluma tarifu vai brauciena ilgumu vai arī uz taksometra nolīgšanas maksu, attāluma tarifu un brauciena ilgumu kopā;

43.6.3. "norēķins" – darbības režīms, kurā ir norādīta maksa par braucienu un izslēgta vismaz braukšanas maksas funkcija, kas pamatojas uz laiku.

44. Taksometra skaitītājiem noteiktās īpašās metroloģiskās un tehniskās prasības ievēro un taksometra skaitītāju atbilstību minētajām prasībām pārbauda persona, kas normatīvajos aktos noteiktajā kārtībā veic taksometru skaitītāju metroloģisko kontroli.

45. Taksometra skaitītājs ir konstruēts tā, lai aprēķinātu nobraukumu un noteiktu braukšanas ilgumu.

46. Taksometra skaitītājs ir konstruēts tā, lai darbības režīmā "aizņemts" aprēķinātu un uzrādītu braukšanas maksu, kas pakāpeniski pieaug saskaņā ar pārvadātāja noteikto tarifu.

47. Taksometra skaitītājs darbības režīmā "maksa" uzrāda galīgo brauciena maksu.

48. Taksometra skaitītāja konstrukcija nodrošina normālos aprēķina režīmus S un D. Aprēķina režīmu iestatīšanai jābūt konstruktīvi aizsargātai.

49. Izmantojot piemērotas un aizsargātas saskarnes (interfeisus), taksometra skaitītājā nodrošina šādas informācijas pieejamību:

49.1. darba režīms "brīvs", "aizņemts" vai "maksa";

49.2. summatora dati (šā noteikumu punktā noteiktie lielumi);

49.3. vispārīga informācija (attāluma signālģeneratora konstante, iestatīšanas 49.4. datums, taksometra identifikācija, reālais laiks, tarifa identifikācija);

49.5. informācija par brauciena maksu (kopējā summa, braukšanas maksa, braukšanas maksas aprēķins, papildmaksa, datums, brauciena sākuma un beigu laiks, nobraukums);

49.6. informācija par tarifiem (tarifu rādītāji).

50. Ja nepieciešams, taksometra skaitītājam pieslēgtā signālģeneratora konstanti var regulēt, nodrošinot šāda regulējuma aizsardzību.

51. Atbilstoši normatīvajā aktā par metroloģiskajām prasībām mērīšanas līdzekļiem noteiktajam mehāniskās vides iedalījumam taksometra skaitītājam piemēro mehāniskās vides klasi M3.

52. Taksometra skaitītājam jābūt norādītiem ražotāja noteiktajiem ekspluatācijas nosacījumiem:

52.1. klimatiskās vides minimālais temperatūras diapazons ir 80 °C;

52.2. mērīšanas līdzeklim paredzētā līdzstrāvas energoapgādes avota raksturlielumu robežvērtības.

53. Maksimāli pieļaujamās kļūdas taksometra skaitītājam (izņemot jebkuras kļūdas, kuras rada taksometra skaitītāja izmantošana taksometrā) ir šādas:

53.1. patērētais laiks ± 0,1 %, maksimāli pieļaujamās kļūdas vērtība 0,2 s;

53.2. nobraukums ± 0,2 %, maksimāli pieļaujamās kļūdas vērtība 4 m;

53.3. braukšanas maksas aprēķināšana ± 0,1 %, minimālā vērtība (ieskaitot noapaļošanu) ir braukšanas maksas rādījuma pēdējais zīmīgais cipars.

54. Maksimāli pieļaujamās kļūdas taksometra skaitītājam, kurš uzstādīts taksometrā:

54.1. patērētais laiks ± 0,2 %;

54.2. nobraukums ± 2 %;

54.3. braukšanas maksas aprēķināšana ± 0,1 %, minimālā vērtība (ieskaitot noapaļošanu) ir braukšanas maksas rādījuma pēdējais zīmīgais cipars.

55. Atbilstoši normatīvajā aktā par metroloģiskajām prasībām mērīšanas līdzekļiem noteiktajam elektromagnētiskās vides iedalījumam taksometra skaitītājiem piemēro elektromagnētisko klasi E3.

56. Izmantojot taksometra skaitītāju atbilstības novērtēšanas procedūru atbilstoši normatīvajā aktā par metroloģiskajām prasībām mērīšanas līdzekļiem norādītajiem moduļiem – B + F vai B + D, vai H1 –, jāievēro maksimāli pieļaujamās kļūdas, kas noteiktas šā pielikuma 10.punktā.

57. Maksimāli pieļaujamās kļūdas, kas noteiktas šo noteikumu 56.punktā, jāievēro arī elektromagnētisko traucējumu klātbūtnē.

58. Ja spriegums pazeminās zem ražotāja norādītās apakšējās robežas, taksometra skaitītājam:

58.1. jāturpina darboties nekļūdīgi vai jāatsāk nekļūdīga darbība, nezaudējot datus, kas ir iegūti pirms īslaicīga sprieguma zuduma (piemēram, dzinēja atkārtotas palaišanas gadījumā);

58.2. jāpārtrauc mērīšana un jāatgriežas režīmā "brīvs" (sprieguma zudumam saglabājoties ilgākā laikposmā);

59. Taksometra skaitītāja un attāluma signālģeneratora saderības nosacījumus nosaka taksometra skaitītāja ražotājs.

60. Ja ir paredzēta papildmaksa par papildu pakalpojumiem (informāciju par papildu pakalpojumiem ievada taksometra vadītājs ar manuālu komandu), šo papildmaksu neiekļauj uzrādītajā braukšanas maksā.

61. Taksometra skaitītājam var tikt paredzēts papildu darba režīms, kas reālā laikā ļauj uzrādīt tikai kopējo nobraukumu un braukšanas ilgumu, ja braukšanas maksa tiek aprēķināta, izmantojot aprēķina režīmu D.

62. Taksometra skaitītāja konstruktīvie risinājumi nodrošina, ka visi pasažierim paredzētie rādījumi ir atbilstoši identificējami un skaidri salasāmi gan dienas gaismā, gan nakts apstākļos.

63. Taksometra skaitītājā ir konstruktīvie elementi, kas nepieļauj ieprogrammētu funkciju uzstādījumu maiņu, kā arī brīvu datu ievadīšanu, kas var ietekmēt maksājamo summu vai pret krāpnieciskām darbībām vērstus pasākumus.

64. Taksometra skaitītājā pieejamās datu saglabāšanas ierīces neietekmē iespēju saglabāt šo noteikumu 63.punktā minētos taksometra skaitītāja uzstādījumus.

65. Nosacījumi, kas normatīvajā aktā par metroloģiskajām prasībām mērīšanas līdzekļiem noteikti attiecībā uz programmatūras identifikāciju, marķējumu un aizsardzību, ir piemērojami arī tarifiem.

66. Taksometra skaitītājam jābūt aprīkotam ar summatoru, kuru nevar atiestatīt. Summators (summētajās vērtībās ietver arī rādījumus, kas saglabāti, zūdot energoapgādei) paredzēts šādiem lielumiem:

66.1. kopējais taksometra nobraukums;

66.2. kopējais nobraukums režīmā "aizņemts";

66.3. kopējais braucienu skaits režīmā "aizņemts";

66.4. kopējā naudas summa, kas ir saņemta kā piemaksa;

66.5. kopējā naudas summa, kas ir saņemta režīmā "maksa".

67. Ja taksometra skaitītājs ir atvienots no energoapgādes avota, taksometra skaitītāja atmiņā summētās vērtības saglabājas vienu gadu tā, lai šīs vērtības varētu nolasīt un nodot citam informācijas nesējam.

68. Taksometra skaitītāja konstrukcija nodrošina, ka šo noteikumu 61.punktā minētajos gadījumos summēto rādījumu vērtības nevar izmantot pasažieru maldināšanai.

69. Automātiska tarifa maiņa ir pieļaujama šādu iemeslu dēļ:

69.1. braukšanas attālums;

69.2. braukšanas ilgums;

69.3. diennakts laiks;

69.4. datums;

69.5. nedēļas diena.

70. Ja taksometra skaitītāja pareiza darbība ir atkarīga no taksometra īpatnībām, taksometra skaitītājam ir paredzēti konstruktīvi risinājumi, kas aizsargā taksometra skaitītāja pieslēgumu taksometram, kurā tas uzstādīts.

71. Pēc taksometra skaitītāja uzstādīšanas taksometrā ir nodrošināta iespēja testēt taksometra skaitītāju, atsevišķi testējot laika un nobraukuma attāluma mērīšanas precizitāti un aprēķinu pareizību.

72. Taksometra skaitītāja konstrukcija un tā montāžas instrukcija nodrošina aizsardzību pret ļaunprātīgiem mēģinājumiem pārveidot mērsignālu, kas nosaka nobraukto attālumu, ja skaitītājs uzstādīts atbilstoši ražotāja instrukcijai.

73. Taksometra skaitītāju lieto, ievērojot būtiskās prasības, kas izvirzītas normatīvajā aktā par metroloģiskajām prasībām mērīšanas līdzekļiem.

74. Taksometra skaitītāja konstrukcija ir tāda, ka, pastāvot noteiktiem ekspluatācijas nosacījumiem, viena gada laikā ir nodrošināta tā ekspluatācija maksimāli pieļaujamās kļūdas robežās bez regulēšanas.

75. Taksometra skaitītājs ir aprīkots ar pulksteni, kas satur informāciju par diennakts laiku un datumu. Abi šie lielumi var tikt lietoti automātiskai tarifa maiņai. Pulkstenis atbilst šādām prasībām:

75.1. hronometrāžas precizitāte – 0,02 %;

75.2. pieļaujamā pulksteņa korekcija – ne vairāk par divām minūtēm nedēļā;

75.3. korekcija pārejai no vasaras laika uz ziemas laiku tiek veikta automātiski;

75.4. korekcijas (automātiskas un manuālas) brauciena laikā nav pieļaujamas.

76. Nobraukums un ceļā pavadītais laiks taksometra skaitītājā tiek norādīts šādās mērvienībās:

76.1. attālums – kilometros;

76.2. patērētais laiks – sekundēs, minūtēs vai stundās, ievērojot nepieciešamo izšķiršanas spēju.

1. **Būtiskākās tehniskās un metroloģiskās prasības un to kontroles kārtību taksometru skaitītājiem, kuri ir lietošanā pārvadātājiem**

77. Autotransporta līdzekli aprīko ar taksometra skaitītāju, kas atbilst šādām tehniskām prasībām:

77.1. normatīvajiem aktiem par nodokļu un citu maksājumu reģistrēšanas elektronisko ierīču un iekārtu tehniskajām un lietošanas kārtības prasībām;

77.2. šajos noteikumos noteiktajām prasībām un normatīvajiem aktiem par metroloģiskajām prasībām mērīšanas līdzekļiem un to metroloģiskās kontroles kārtību;

77.3. pēc uzstādīšanas taksometrā ir verificēts atbilstoši normatīvajiem aktiem par valsts metroloģiskajai kontrolei pakļauto mērīšanas līdzekļu sarakstu un mērīšanas līdzekļu atkārtoto verificēšanu, verificēšanas sertifikātiem, kuri izsniegti uz pārvadātāja vārda, verificēšanas atzīmēm un reģistrēts VID;

77.4. aprīkots ar datorprogrammu un elektroniskām komponentēm, ar kurām nevar iestatīt atlaidi uzsāktam vai pabeigtam pakalpojumam, ar kurām nav iespējas mainīt, labot, dzēst, atcelt vai citādā veidā izmainīt energoneatkarīgās atmiņas datu nesējā saglabātu informāciju;

77.5. taksometra skaitītāja energoneatkarīgās atmiņas datu nesēja ietilpība nodrošina vismaz trīs gadu informācijas uzkrāšanu;

77.6. aprīkots ar energoneatkarīgu atmiņu, kura saglabā tajā ierakstīto informāciju, nepievadot barošanas spriegumu (elektrība šādai atmiņai nepieciešama tikai ierakstīšanas, nolasīšanas vai dzēšanas laikā), kas nodrošina nodokļu un citu maksājumu darījumu sagatavošanu, veidošanu, reģistrēšanu un apstrādi ar tajā iebūvētu programmatūru, nodrošinot katra dokumenta un pārskatu izdrukas un reģistrēto darījumu kopsummas naudas izteiksmē saglabāšanu taksometra skaitītāja energoneatkarīgajā atmiņā;

77.7. pieeja taksometra skaitītāja energoneatkarīgajai atmiņai ir tikai taksometra skaitītāja programmatūrai, kas ir aizsargāta pret izmaiņu veikšanu tajā. Taksometra skaitītāja programma, kuru apkalpojošais dienests iesniedz VID, reģistrējot modeli (modifikāciju), nav atjaunojama vai izmaināma, bet ir nomaināma pilnībā, ražotājam vai tā pilnvarotajam pārstāvim atverot taksometra skaitītāja konstrukciju un noņemot numurētās stingrās uzskaites plombas, kas saņemtas VID (turpmāk – plomba);

77.8. taksometra skaitītajā programma automātiski bloķējas, ja atvienota čeku drukas iekārta vai programmai nav iespējama piekļuve energoneatkarīgajai atmiņai vai uzsāktais taksometra pakalpojums netiek pabeigts ar dokumenta izdruku čeku vai taksometra pakalpojuma izpilde tiek pārtraukta uz laiku.

77.9. taksometra skaitītāja programma nodrošina vismaz šādas funkcijas:

77.9.1. veic Hash kontrolsummas aprēķinu dokumentu izdrukām un pārskatiem;

77.9.2. veido elektronisko kontrollenti un nodrošina tās ierakstīšanu energoneatkarīgajā atmiņā;

77.9.3. nodrošina visu dokumentu izdruku un pārskatu nosūtīšanu uz drukas iekārtu pēc tam, kad attiecīgajās datnēs energoneatkarīgajā atmiņā ir izdarīti ieraksti par šo dokumentu;

77.9.4. veic darījumu nodokļu aprēķina kontroli atbilstoši parametros iestatītajiem nodokļiem.

78. Taksometra skaitītāja programma un konstrukcija nodrošina šādu rekvizītu norādīšanu čekā un saglabāšanu elektroniskās kontrollentas energoneatkarīgā atmiņā saskaņā ar normatīvajiem aktiem par nodokļu un citu maksājumu reģistrēšanas elektronisko ierīču un iekārtu tehniskajām prasībām:

79. Taksometra skaitītāja programma un konstrukcija nodrošina šādu rekvizītu norādīšanu čekā un saglabāšanu elektroniskās kontrollentas energoneatkarīgā atmiņā saskaņā ar normatīvajiem aktiem par nodokļu un citu maksājumu reģistrēšanas elektronisko ierīču un iekārtu tehniskajām prasībām:

79.1. pārvadātāja nosaukums, nodokļu maksātāja reģistrācijas kods, VID piešķirtais ar pievienotās vērtības nodokli apliekamās personas reģistrācijas numurs (ja pārvadātājs ir persona, kura reģistrēta VID pievienotās vērtības nodokļa maksātāju reģistrā) un juridiskā adrese;

79.2. dokumenta nosaukums – čeks –, tā kārtas numurs, datums un izdrukāšanas laiks. Čekus numurē augošā secībā, un numerācija nedrīkst atkārtoties viena kalendāra gada laikā;

79.3. taksometra nolīgšanas tarifs (*euro*);

79.4. attāluma tarifs par kilometru (*euro*);

79.5. laika tarifs par minūti (*euro centi*);

79.6. nobrauktie kilometri;

79.7. brauciena sākuma un beigu laiks (minūtēs);

79.8. braukšanas maksa (*euro*) bez pievienotās vērtības nodokļa;

79.9. papildmaksas kopsumma (*euro*) bez pievienotās vērtības nodokļa;

79.10. maksas kopsumma (*euro*) par braucienu bez pievienotās vērtības nodokļa;

79.11. pazīme, vai piemērojams pievienotā vērtības nodoklis vai pievienotās vērtības nodoklis nav piemērojams;

79.12. katram dokumentam aprēķinātā Hash SHA-1 kontrolsumma, norādot iepriekšējā (izdrukātā dokumentā) un kārtējā dokumenta Hash SHA-1 kontrolsummu. Dokumenta Hash SHA-1 kontrolsummu aprēķina no dokumentā (ieskaitot nefiskālos dokumentus) iekļautās informācijas kopējā apjoma. Aprēķinu veic atbilstoši "Secure Hash Standard (SHS) (FIPS PUB 180-4)" standartam aprēķina Hash SHA-1 vai SHA-256 kontrolsummu, aprēķinā iekļaujot iepriekšējā dokumenta Hash SHA-1 vai SHA-256 kontrolsummu. Reģistrējot taksometra skaitītāju, iesniedz precīzu Hash kontrolsummu aprēķina algoritmu, kurš ir pārbaudāms un atkārtojams.

79.14. Ja pārvadātājs ir VID vērtības nodokļa maksātāju reģistrā reģistrēta persona, papildus jānorāda:

79.14.1. piemērotā pievienotās vērtības nodokļa likme;

79.14.2. pievienotās vērtības nodokļa summa (*euro*);

79.14.3. maksas kopsumma par braucienu ar pievienotās vērtības nodokli (*euro*);

79.14.4. norēķinu veids;

79.14.5. autovadītāja vārds, uzvārds un reģistrācijas numurs taksometru vadītāju reģistrā;

79.14.6. taksometra numura zīme;

79.14.7. taksometra skaitītāja numurs.

80. Taksometra skaitītāja programma un konstrukcija nodrošina šādu rekvizītu norādīšanu Z pārskatā:

80.1. pārvadātājs (nosaukums, nodokļu maksātāja reģistrācijas kods, VID piešķirtais ar pievienotās vērtības nodokli apliekamās personas reģistrācijas numurs (ja pārvadātājs ir VID pievienotās vērtības nodokļa maksātāju reģistrā reģistrēta persona) un juridiskā adrese);

80.2. dokumenta nosaukums – Z pārskats –, tā kārtas numurs, datums un izdrukāšanas laiks. Z pārskatus numurē augošā secībā, un Z pārskatu numerācija nedrīkst atkārtoties viena kalendārā gada laikā;

80.3. Z pārskata periods. Z pārskata izdrukāšanas laiku nosaka lietotājs, bet ne retāk kā reizi katras darbadienas beigās. Ja darbadienas laikā nav notikušas darbības ar taksometra skaitītāju, lietotājs Z pārskatu nesagatavo un žurnālā izdara ierakstu, ka attiecīgajā darbadienā darījumu nav ;

80.4. taksometra nolīgšanas tarifi (*euro*) Z pārskata periodā;

80.5. attāluma tarifi par kilometru (*euro*) Z pārskata periodā;

80.6. laika tarifi par minūti (*euro centi*) Z pārskata periodā;

80.7. nobrauktie kopējie kilometri Z pārskata periodā;

80.8. braukšanas maksas (*euro*) bez pievienotās vērtības nodokļa kopsumma Z pārskata periodā;

80.9. papildmaksas (*euro*) bez pievienotās vērtības nodokļa kopsumma Z pārskata periodā;

80.10. maksas kopsummas (*euro*) par braucienu bez pievienotās vērtības nodokļa kopsumma Z pārskata periodā;

80.11. pazīme, vai piemērojams pievienotā vērtības nodoklis vai pievienotās vērtības nodoklis nav piemērojams;

80.12. katram dokumentam aprēķinātā Hash SHA-1 kontrolsumma, norādot iepriekšējā (izdrukātā dokumentā) un kārtējā dokumenta Hash SHA-1 kontrolsummu. Dokumenta Hash SHA-1 kontrolsummu aprēķina no dokumentā (ieskaitot nefiskālos dokumentus) iekļautās informācijas kopējā apjoma. Aprēķinu veic atbilstoši "Secure Hash Standard (SHS) (FIPS PUB 180-4)" standartam aprēķina Hash SHA-1 vai SHA-256 kontrolsummu, aprēķinā iekļaujot iepriekšējā dokumenta Hash SHA-1 vai SHA-256 kontrolsummu. Reģistrējot taksometra skaitītāju, iesniedz precīzu Hash kontrolsummu aprēķina algoritmu, kurš ir pārbaudāms un atkārtojams;

80.13. ja pārvadātājs ir persona VID pievienotās vērtības nodokļa maksātāju reģistrā reģistrēta persona, papildus jānorāda:

80.13.1. piemērotā pievienotās vērtības nodokļa likme;

80.13.2. pievienotās vērtības nodokļa summas (*euro*) kopsumma Z pārskata periodā;

80.13.3. maksas kopsummas par braucienu ar pievienotās vērtības nodokli (*euro*) kopsumma Z pārskata periodā;

80.13.4. norēķinu veids;

80.13.5. autovadītāja vārds, uzvārds un reģistrācijas numurs taksometru vadītāju reģistrā;

80.13.6. taksometra numura zīme;

80.13.7. skaitītāja numurs.

81. Taksometra skaitītāja programma nodrošina visu izveidoto un izdrukāto dokumentu un notikumu, tai skaitā čeku un Z pārskatu, precīzu atveidi un ierakstīšanu, saglabāšanu un uzkrāšanu energoneatkarīgā atmiņā, kas noris vienlaikus ar čeku, Z pārskatu un citu dokumentu izveidi.

82. Energoneatkarīgās atmiņas ietilpība nodrošina vismaz trīs gadu informācijas uzkrāšanu.

83. Taksometra skaitītāja konstrukcija un programma nodrošina iespēju nokopēt energoneatkarīgā atmiņā saglabātos datus uz citu datu nesēju pēc kontrolējošās institūcijas amatpersonas pieprasījuma par pārbaudei nepieciešamo laikposmu.

84. Taksometra skaitītāja programmai vai tam pieslēgtai viediekārtai jānodrošina iespēja validēt vaučerus (dokumentus, kas apliecina samaksas veikšanu par fiksētu summu), kas izsniegti no VID reģistrētās ierīces vai iekārtas, kurā attēlots QR kods/divdimensiju kods (Quick Response Code) balts kvadrātisks laukums, kas noteiktā veidā aizpildīts ar mazākiem melniem kvadrātiem.

85. Vaučera (QR koda) izsniedzējam jānodrošina vaučera (QR koda) vienreizēja aktivizēšana, otrreiz validējot izmantotu vaučeru (QR kodu) taksometra pakalpojuma sniedzējs saņem kļūdas paziņojumu, ka vaučers ir nederīgs.

86. QR kodā iekodēta sekojoša informācija:

86.1. vaučera pārdevēja nosaukums (fiziskai personai – vārds, uzvārds), nodokļu maksātāja reģistrācijas kods (ar pievienotās vērtības nodokli apliekamai personai – VID piešķirtais ar pievienotās vērtības nodokli apliekamās personas numurs) un juridiskā adrese (fiziskai personai – deklarētā dzīvesvieta);

86.2. dokumenta nosaukums "Vaučers", dokumenta kārtas numurs, elektroniski radītas informācijas izveidošanas datums un laiks;

86.3. preces (pakalpojuma) vai tās nodaļas nosaukums un pievienotās vērtības nodokļa zīme (cipars, burts vai cita pazīme, kas norāda, ka attiecīgajai precei (pakalpojumam) vai tās nodaļai ir piemērojama konkrētā nodokļa likme vai nodoklis nav piemērojams), kā arī daudzums (tai skaitā ja daudzums ir "1") un cena;

86.4. piemērotās pievienotās vērtības nodokļa likmes;

86.5. reģistrēto preču (pakalpojumu) summa naudas izteiksmē (atsevišķi pa piemērotajām pievienotās vērtības nodokļa likmēm) bez pievienotās vērtības nodokļa;

86.6. pievienotās vērtības nodokļa summa (atsevišķi pa piemērotajām pievienotās vērtības nodokļa likmēm);

86.7. reģistrēto preču (pakalpojumu) kopsumma naudas izteiksmē;

86.8. norēķinu veids;

86.9. norēķinoties saņemtā naudas summa;

86.10. norēķinoties izdotā skaidrās naudas summa (atlikums);

86.11. VID reģistrētas ierīces vai iekārtas pilns šasijas numurs;

86.12. katram dokumentam (vaučeram) aprēķinātā Hash SHA-1 kontrolsumma, norādot iepriekšējā (elektroniski sagatavotā vai izdrukātā dokumenta (vaučera)) un kārtējā dokumenta (vaučera) Hash SHA-1 kontrolsummu. Dokumenta (vaučera) Hash SHA-1 kontrolsummu aprēķina no dokumentā (vaučerā) (ieskaitot nefiskālos dokumentus) iekļautās informācijas kopējā apjoma.

**VI. Kārtība, kādā veicami pārvadājuma pakalpojumi**

87. Pasažieris pārvadājumu ar taksometra pakalpojumu nolīgst:

87.1. taksometru stāvvietā, izvēloties jebkuru autotransporta līdzekli neatkarīgi no to rindas kārtības;

87.2. jebkurā vietā ārpus stāvvietas;

87.3. izmantojot elektronisko sakaru līdzekļus.

88. Autovadītājs nodrošina, ka pasažieris autotransporta līdzeklī iekāpj un izkāpj no tā atbilstoši ceļu satiksmes noteikumiem, ja nepieciešams, sniedzot pasažierim palīdzību.

89. Piedāvājot pārvadājuma pakalpojumu ar taksometru pakalpojumu, pārvadātājs sniedz pasažierim skaidru un precīzu informāciju par:

89.1. tarifiem, kas tiks piemēroti braukšanas maksas aprēķinā;

89.2. papildu maksu par atsevišķi no pārvadājuma sniegtu pakalpojumu;

89.3.iespēju nodrošināt autotransporta līdzekli personai ar kustību traucējumiem vai atbilstoši citām prasībām (bērnu autosēdeklītis, bagāžas ietilpība, lielāks sēdvietu skaits) un šo prasību izpildes laiku.

90. Pasažieris 37pirms brauciena vienojas ar pārvadātāju par šo noteikumu 89.punkta nosacījumiem.

91. Autovadītājs, pēc vienošanās ar pasažieri par šo noteikumu 89.punktā noteikto, uzsākot pārvadājuma pakalpojumu, ieslēdz taksometra skaitītāju.

92. Ja pārvadājumu pakalpojums nolīgts tīmekļvietnē vai mobilajā lietotnē, autovadītājs tīmekļvietni vai mobilo lietotni viedierīcē lieto tiešsaistē ar taksometra skaitītāju.

93. Autovadītājs braukšanas maksas aprēķinā izmanto normālo aprēķina režīmu "D".

94. Autovadītājs pēc pārvadājumu pakalpojuma izpildes, fiksē taksometra skaitītāja rādījumu, paziņo to pasažierim un norēķinoties ar pasažieri, izsniedz čeku.

95. Ja pārvadājumu pakalpojumu nolīgst vairāki pasažieri braucienam uz vienu un to pašu vietu (kolektīvs brauciens), autovadītājs izsniedz čeku tam pasažierim, kurš norēķinās par braucienu. Ja pasažieri izmanto pārvadājuma ar taksometru pakalpojumu braucienam uz dažādām vietām, par braucienu samaksā pēdējais pasažieris.

**VII. Pārvadājumu pakalpojumi starptautiskas nozīmes transporta infrastruktūras objektu (autoosta, dzelzceļa stacija, lidosta, osta) publiskiem mērķiem paredzētajās teritorijās**

96. Valsts akciju sabiedrības “Starptautiskā lidosta “Rīga”” (turpmāk – objekta īpašnieks vai valdītājs) publiskiem mērķiem paredzētajai teritorijai (turpmāk – objekts) noteikta ierobežota piekļuve pasažieru komercpārvadājumu ar taksometru pakalpojumu sniegšanai.

97. Objekta īpašnieks vai valdītājs:

97.1. izvieto informāciju tīmekļvietnē un objektā par:

97.1.1 piekļuves ierobežojumu teritorijai, kurā var sniegt taksometru pakalpojumu (taksometra nolīgšanu un pasažieru iekāpšanu taksometrā), piekļuves kontroles kārtību un kārtību, kādā organizē autotransporta līdzekļu, ar kuriem sniedz taksometru pakalpojumus, satiksmi objektā;

97.1.2. izvieto informāciju par publiskās teritorijas izmantošanas kārtību;

97.1.3. izvieto informāciju par pasažieru komercpārvadājumu ar taksometru pakalpojumu saņemšanas kārtību;

97.1.4. tīmekļvietnē publicē objekta darba laiku un prognozējamo pārvadājamo pasažieru skaitu (stundā), kurā nepieciešams nodrošināt pasažieru komercpārvadājumus ar taksometru;

97.2. izmantojot satiksmes organizācijas un tehniskos līdzekļus, nodrošina piekļuvi objekta publiskiem mērķiem paredzētajai teritorijai tiem pārvadātāju autotransporta līdzekļiem, kuriem izsniegtas licences kartītes ar speciālu atzīmi.

98. Institūcija, kas izsniedz speciālo atļauju (licenci) administratīvajai teritorijā, kurā atrodas objekts:

98.1. publicē tīmekļvietnē informāciju par speciālo licences kartīšu izsniegšanu pasažieru komercpārvadājumiem ar taksometriem objektā;

98.2. sniedz objekta valdītājam vai īpašniekam aktuālo informāciju par autotransporta līdzekļiem, kuriem izsniegtas speciālās licences kartītes un to derīguma termiņiem, kā arī par anulētajām speciālajām licences kartītēm.

99. Objekta īpašnieks vai valdītājs nekavējoties informē institūciju, kura izsniegusi speciālo licences kartīti, ja konstatēts, ka pārvadātājs vai pārvadātāju apvienības dalībnieks nenodrošina prasības, kas noteiktas pasažieru komercpārvadājumu ar taksometru pakalpojumu sniegšanai objektā vai par to saņemts pasažiera iesniegums.

**Noslēguma jautājumi**

100. Atzīt par spēku zaudējušiem Ministru kabineta 2018. gada 6. marta noteikumus Nr. 148 "Prasības plānošanas reģiona un republikas pilsētas speciālās atļaujas (licences) saņemšanai un kārtība, kādā veicami pasažieru komercpārvadājumi ar taksometru" (Latvijas Vēstnesis, 2018, 57., 252. nr.).

101. Pārvadātājiem, kuriem speciālās atļaujas (licences) izsniegtas līdz šo noteikumu spēkā stāšanās dienai, šo noteikumu 5. punktā noteikto paziņojumu institūcijai jāiesniedz līdz 2019.gada 1.oktobrim.

102. Pārvadātājiem, kuriem speciālās atļaujas (licences) izsniegtas līdz šo noteikumu spēkā stāšanās dienai, šo noteikumu 42.5.punktā noteiktās prasības informācijai par tarifiem piemēro no 2019.gada 1.oktobra.

103. Noteikumi stājas spēkā 2019.gada 1.septembrī.

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Eiropas Parlamenta un Padomes 2014. gada 26. februāra Direktīvas [2014/32/ES](http://eur-lex.europa.eu/eli/dir/2014/32/oj/?locale=LV) par dalībvalstu tiesību aktu saskaņošanu attiecībā uz mērinstrumentu pieejamību tirgū.

Ministru prezidents A.K. Kariņš

Satiksmes ministrs T.Linkaits

Iesniedzējs:

satiksmes ministrs T.Linkaits

Vīza:

valsts sekretāra p.i. Dž.Innusa